ORI พุ่งแรง 13% นิวไฮรอบ 2 ปี หลังผนึก “Bitkub” ใช้ “คริปโทฯ” ดึงต่างชาติซื้อบ้าน-คอนโด
ORI พุ่งแรง 13% มาที่ 10.30 บ. นิวไฮรอบ 2 ปี มูลค่าซื้อขาย 621.26 ลบ. หลังผนึก “Bitkub” เพิ่มช่องทางขายใช้ “คริปโทฯ” 3 สกุล เพิ่มโอกาสนักลงทุน-ต่างชาติซื้อบ้าน-คอนโด เริ่มตั้งแต่ 4 มิ.ย.นี้
ORI พุ่งแรง 13% มาที่ 10.30 บ. นิวไฮรอบ 2 ปี มูลค่าซื้อขาย 621.26 ลบ. หลังผนึก “Bitkub” ใช้ “คริปโทฯ” 3 สกุล เพิ่มโอกาสนักลงทุน-ต่างชาติซื้อบ้าน-คอนโด
7 มิ.ย. 2564

ผู้สื่อข่าวรายงานว่า ราคาหุ้น บริษัท ออริจิ้น พร็อพเพอร์ตี้ จำกัด (มหาชน) หรือ ORI ล่าสุด ณ เวลา 10.23 น. อยู่ที่ 10.30 บาท บวก 1.20 บาท หรือ 13.19% สูงสุดที่ 10.40 บาท ต่ำสุดที่ 9.60 บาท ด้วยมูลค่าซื้อขาย 621.26 ล้านบาท

ทั้งนี้ ราคาหุ้น ORI ปรับตัวขึ้นสูงสุดในรอบกว่า 2 ปี นับตั้งแต่ราคาหุ้นอยู่ที่ระดับ 10.80 บาท เมื่อวันที่ 18 ต.ค.2561 คาดปรับตัวขึ้นรับข่าวจับมือ “Bitkub” เพิ่มช่องทางซื้อขายบ้าน-คอนโดฯ แบบ NEXT LEVEL ผ่าน Bitkub Wallet รองรับเหรียญคริปโทฯ 3 สกุล ETH-USDT-BTC หวังขยายโอกาสต่างชาติช้อปอสังหาฯ แบบไร้รอยต่อ ประกาศใช้ครั้งแรกวันที่ 4 มิ.ย.2564
โดยนายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI เปิดเผยว่า บริษัทได้ร่วมมือกับบริษัท บิทคับ แคปปิตอล กรุ๊ป โฮลดิ้งส์ จำกัด หรือ บิทคับ (Bitkub) ผู้นำด้านตลาดซื้อขายคริปโทเคอร์เรนซีและเทคโนโลยีบล็อกเชน ยกระดับการซื้อขายอสังหาริมทรัพย์สู่ NEXT LEVEL ด้วยการเพิ่มทางเลือกให้ผู้บริโภคสามารถซื้อขายบ้านและคอนโดมิเนียมในเครือออริจิ้นทุกโครงการครอบคลุมทั้งกรุงเทพฯและเขตพัฒนาพิเศษภาคตะวันออก (EEC) ผ่านสกุลเงินดิจิทัล หรือ คริปโทเคอร์เรนซี (Cryptocurrency)
การเปิดช่องทางให้ซื้อขายอสังหาริมทรัพย์ด้วยคริปโทเคอร์เรนซีผ่าน Bitkub จะเพิ่มโอกาสให้ชาวต่างชาติสามารถซื้อขายคอนโดมิเนียมในเครือออริจิ้นได้ง่ายขึ้น เนื่องจากการโอนเงินด้วยคริปโทเคอร์เรนซี มีขั้นตอนที่สะดวกกว่าและใช้เวลารวดเร็วกว่าการโอนเงินในสกุลปกติ ช่วยส่งเสริมให้เกิดการทำธุรกรรมแบบไร้พรมแดน (Borderless)
โดยเบื้องต้น บริษัทจะรองรับการซื้อขายบ้านและคอนโดมิเนียม ผ่านเหรียญ 3 สกุลที่ได้รับความนิยมจากทั้งสายเทรดและสายฟาร์มและมีโอกาสเติบโตในอนาคต ได้แก่ อีเธอเรียม (Ethereum – ETH) เทเทอร์ (Tether USD – USDT) และบิทคอยน์ (Bitcoin – BTC) โดยผู้ซื้อสามารถชำระผ่าน Wallet จากบัญชี Bitkub ในการซื้อบ้านจัดสรร ทาวน์โฮม บ้านแฝด บ้านเดี่ยวแบรนด์ ไบรตัน (Brighton) บริทาเนีย (Britania) แกรนด์ บริทาเนีย (Grand Britania) และบ้านเดี่ยวระดับลักชัวรี่เบลกราเวีย (Belgravia)
รวมถึงโครงการคอนโดมิเนียมครอบคลุมทุกเซ็กเมนท์ อาทิ สมาร์ทคอนโดมิเนียมสำหรับคน Gen Z แบรนด์ดิ ออริจิ้น (The Origin), ออริจิ้นปลั๊ก แอนด์ เพลย์ (Origin Plug &amp; Play) และบริกซ์ตัน (Brixton) คอนโดมิเนียมระดับไฮเอนด์แบรนด์ไนท์บริดจ์ (KnightsBridge) และ โซโห แบงค็อก (SOHO Bangkok) ไปจนถึงแบรนด์คอนโดมิเนียมระดับลักชัวรี่อย่างพาร์ค ออริจิ้น (PARK ORIGIN) และอสังหาริมทรัพย์เพื่อการลงทุนอย่างแบรนด์แฮมป์ตัน (Hampton) โดยจะเริ่มให้บริการซื้อขายผ่านคริปโทเคอร์เรนซีได้ตั้งแต่วันนี้ (4 มิ.ย.64)